Projektas

Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2004 M. BIRŽELIO 2 D. NUTARIMO NR. 680 „DĖL LIETUVOS RESPUBLIKOS ATSTOVŲ KELIONIŲ Į EUROPOS SĄJUNGOS TARYBOS DARBO struktūrų SUSITIKIMUS IŠLAIDŲ KOMPENSAVIMO TAISYKLIŲ PATVIRTINIMO“ PAKEITIMO

2019 m. d. Nr.

Vilnius

Lietuvos Respublikos Vyriausybė nutaria:

Pakeisti Lietuvos Respublikos Vyriausybės 2004 m. birželio 2 d. nutarimą Nr. 680 „Dėl Lietuvos Respublikos atstovų kelionių į Europos Sąjungos Tarybos darbo organų susitikimus išlaidų kompensavimo taisyklių patvirtinimo“ ir jį išdėstyti nauja redakcija:

„LIETUVOS RESPUBLIKOS VYRIAUSYBĖ

NUTARIMAS

DĖL LIETUVOS RESPUBLIKOS ATSTOVŲ KELIONIŲ Į EUROPOS SĄJUNGOS TARYBOS DARBO STRUKTŪRŲ SUSITIKIMUS IŠLAIDŲ KOMPENSAVIMO TAISYKLIŲ PATVIRTINIMO

Lietuvos Respublikos Vyriausybė nutaria:

1. Patvirtinti Lietuvos Respublikos atstovų kelionių į Europos Sąjungos Tarybos darbo struktūrų susitikimus išlaidų kompensavimo taisykles (pridedama).

2. Pavesti Lietuvos Respublikos užsienio reikalų ministerijai:

2.1. savo interneto svetainėje skelbti informaciją apie Europos Sąjungos Tarybos Generalinio sekretoriato nustatytus susitikimus, į kuriuos vykstantiems Lietuvos Respublikos atstovams pagal Europos Sąjungos Tarybos generalinio sekretoriaus 2018 m. gruodžio 19 d. sprendimą Nr. 54/18 dėl vertimo žodžiu Europos Vadovų Tarybai, Tarybai ir jos parengiamiesiems organams ir ES valstybių narių delegatų kelionės išlaidų kompensavimo gali būti kompensuojamos kelionių išlaidos;

2.2. atnaujinti šio nutarimo 2.1 papunktyje nurodytą informaciją per 5 darbo dienas po to, kai gaunami Europos Sąjungos Tarybos Generalinio sekretoriato patikslinti šio nutarimo 2.1 papunktyje nurodytų susitikimų sąrašai.

3. Paskirti Lietuvos Respublikos finansų ministeriją kompetentinga nacionaline administracine institucija, kuri veikia kaip bendras informacinis centras Lietuvos Respublikos atstovų kelionių į Europos Sąjungos Tarybos darbo struktūrų susitikimus išlaidų kompensavimo klausimais.

4. Nustatyti, kad Finansų ministerija kompensuoja Lietuvos Respublikos atstovų kelionių į Europos Sąjungos Tarybos darbo struktūrų susitikimus išlaidas neviršydama iš Europos Sąjungos biudžeto atitinkamiems metams kelionių išlaidoms kompensuoti skirtų lėšų.“

Ministras Pirmininkas

Finansų ministras